Bareng bubaran, Ki Ageng nyandhet Ki Kramadangsa, supaya rombongane nginep ana dalem kadipaten wae. Sing dicandhet manut. Bareng kahanan wis wengi sepi, Ki Ageng Wanabaya kawetu pangandikane marang Ki Kramadangsa yen kepengin nggarwa Raminten, sebab mula Ki Ageng durung kagungan sisihan. Sawise liwat sawetara tetimbangan lan Raminten saguh, kelakon Ki Ageng Wanabaya dhaup kanthi pahargyan prasaja. Sawetara wektu Ki Kramadangsa lan rombongan nginep ana Mangir, nuli pamit bali menyang lor gunung Tidhar.